text: Føroyskir vektlyftarar vunnu tvær silvur og eina bronsu við DM
text: #000001
text: Føroyskir vektlyftarar hildu áfram við góðu gongdini og gjørdu við DM 2022 aftur vart við seg undir leiðslu av venjaranum Frank Petersen. Annað árið á rað stóðu føroyingar á sigursskamlinum, eftir at hava sett fleiri føroysk og persónlig met.
text: #000003
text: Niels Áki Mørk, sum er fluttur upp í 67 kilo vektflokkin, setti føroyskt senior-met í trekk við 101 kilo og samanlagt 206 kilo. Hann vann silvur í sínum vektflokki. Í stoyt fekk hann góðkent 105 kilo, men kolldømt 110 og 115 kilo. Serliga 115 kilo-lyftið var nær við at verða góðkent, men strongu dómararnir valdu at kolldøma eitt lítið ‘knekk’ í høgra alboga. Í fjør vann hann silvur í 61 kilo flokkinum. Niels Áki setti eisini føroysk junior-met og U23.
text: #000004
text: Leif á Bøgarði lyfti nú aftur í 81 kilo flokkinum, eftir hann í januar var í 89 kilo flokkinum. Leif vann silvur og setti føroyskt met við 287,42 sinclair-stigum, tvs hægsta føroyska sinclair-stigatal. Tvørtur um allar vektflokkar. Leif trekti 106 kilo, stoytti 130 kilo, samanlagt 236 kilo, sum øll trý eru føroysk met í 81 kilo flokkinum. Leif eigur eisini tey trý metini í 89 kilo flokkinum, har ið tað samanlagt eisini er 206 kilo - ímeðan trekk-lyftið er 1 kilo lægri, 105 kilo, og stoyt-lyftið er 1 kilo hægri, 131 kilo.
text: #000005
text: Pól Hendrikur Andreasen, sum eigur føroysku metini í 73 kilo vektflokkinum, samanlagt 216 kilo, lyfti seg við DM 2022 til eitt silvurheiðursmerki. Samanlagt lyfti hann 207 kilo, trekk 91 kilo og stoyt 116 kilo. Í fjør lyfti Pól Hendrikur seg til eitt gullheiðursmerki, tó at í ár sníkti ein kappingarneyti, ið ikki var við í fjør, seg framum Pól við 4 kilo.
text: #000006
text: Maibrit Reynheim Petersen, sum er í støðugari menning, og sum nú lyfti í 71 kilo vektflokkinum, var einans 2 kilo frá at vinna bronsuheiðursmerki. Hon lyfti 6 flott lyft, tvs 3 í ávikavist trekk og stoyt og harvið øll lyftini góðkend. Tey bestu lyftini í hvørjari grein vóru 77 kilo trekk og 99 kilo stoyt og harvið 176 kilo samanlagt. Hetta er alt persónlig met. Maibrit er við 99 kilo stoyt einans 1 kilo frá at tangera føroyska metið hjá Anna Kristinu Norðberg Niclasen.
text: #000007
text: Næsta stóra kapping í olympiskari vektlyfting verður á Føroyaleikunum leygardagin 2. juli í Spinnarínum í Klaksvík. Beint eftir hetta fara nakrir føroyskir lyftarar eisini til kapping í Spania. 1. juli er FM í styrkilyfting í Spinnarínum, og 3. juli verður kappast í kúlulyfting á Føroyaleikum.
text: #000008
text: U15-genturnar skúgvaðu alla mótstøðu av vegnum
text: #000012